ग्राम पंचायत गोला बाहर की क्रम संख्या 202 रकबा एक एकड़ और 203 रकबा 0.76 एकड़ का आसामी पट्टा 14 फरवरी 1986 को सर्वजीत सिंह, गुरदीप सिंह, फौजा सिंह, मुख्त्यार सिंह, जगतार सिंह आदि के नाम किया गया था। आसामी पट्टे की अवधि सिर्फ पांच वर्ष होती है। आरोप है कि रिपोर्ट में धोखाधड़ी कर अवधि को 15 वर्ष कर दिया गया था। इस कारण धारा 143 के तहत भूमि अकृषिक घोषित कर दी गई थी। आरोप है कि पट्टेदारों ने धोखाधड़ी करने के कुछ समय बाद भूखंड को, जिस पर बाग था, प्रापर्टी डीलरों को बिक्री कर दिया था। जब बाग का कटान शुरू हुआ तो अफरातफरी मची। ग्राम प्रधान शकुंतला गोस्वामी, पर्यावरण और जन कल्याण समिति के प्रदेश सचिव अशोक कुमार मुन्ना और सरकारी वकील लालबिहारी वर्मा ने इसकी शिकायत मुख्यमंत्री, अध्यक्ष राजस्व परिषद, जिलाधिकारी और एसडीएम से की, तो गोला पुलिस ने मौके पर जाकर कटान को रुकवा दिया था, लेकिन बाद में तत्कालीन एसडीएम आरपी सिंह के कोई कार्रवाई न करने पर पुलिस को कटे पेड़ों को छोड़ने को विवश होना पड़ा था।